‘Malema ken nie die Afrikaner nie’Pieter Groenewald. Argieffoto: Twitter Dr. Pieter Groenewald, leier van die Vryheidsfront Plus, het uitgevaar teen Julius Malema, die leier van die EFF, se uitlatings teenoor die Afrikaners en wit mense Donderdag by die Israelse ambassade. “Sy opruiende en uitdagende uitsprake is bewys dat hy nie die Afrikaners en wit mense ken nie. Afrikaners en wit mense se vriendelikheid en ordentlikheid moet nie gesien word as swakheid nie,” het Groenewald gesê. “Suid-Afrika het nou sterk leiers nodig om kalm en koelkop te bly in ’n tyd waar emosies hoog loop. Uitsprake soos dié van Malema skep rassespanning en kan nie bekostig word nie. Malema se uitsprake getuig ook van sy eie swakheid as leier en boonop is hy skynheilig. Dit is juis Malema wat mense aanmoedig om wetteloos op te tree en om onwettig grond te gaan beset.” Volgens Groenewald sal Afrikaners en wit mense hulle nie op sleeptou laat neem deur Malema nie. “Ons sal ons egter ook nie laat intimideer of laat voorskryf oor hoe ons moet optree nie. Dit is ’n grondwetlike reg om protesoptogte te hou en indien Afrikaners en wit mense optogte wil hou sal hulle ferm en met waardigheid hulle standpunte stel.” Groenewald het gesê die Swart Maandag-optogte waar mense saam gebid het, is ’n sprekende voorbeeld waar protes op ’n ferm en waardige wyse aangeteken is. “Afrikaners het nie kragdadige uitsprake nodig om hulle standpunte te stel nie, maar sal dit met waardige optrede duidelik stel,” het Groenewald gesê. Malema het Donderdag na Fikile Mbalula, minister van polisie, en die polisie gekap omdat hulle nie die afgelope Maandag streng opgetree het teen duisende betogers wat paaie afgesper het in protes teen plaasmoorde nie. Malema het ŉ skare van sy ondersteuners buite die Israelse ambassade in Pretoria toegespreek nadat die EFF ŉ optog in Pretoria gehou het. Volgens Malema is die ANC “bang vir wit mense”. “Die nuttelose minister van polisie het niks gedoen nie, selfs nie toe die wittes ons [op Swart Maandag] ontwrig het nie. Weet julle hoekom? Want die ANC is bang vir wit mense. Die ANC is bang vir Israel, die ANC is bang vir Afrikaners. Die regime van die EFF sal nooit bang wees vir ŉ wit mens nie. Die polisie hier is opgelei om wit mense te respekteer. Wanneer hulle ŉ wit man sien, is dit die baas. Maar hulle sal ’n swart man sleg behandel wanneer swart mense niks doen behalwe vir hul regte baklei nie,” het Malema onder meer gesê.